Der Färder Ruf odder der Watzmann is aa in Färd26. April 2015 | von Norbert Autenrieth | Kategorie: Spielplatz
Der Färder Ruf
odder
der Watzmann is aa in Färd (in memoriam Wolfgang Ambros)
odder
inzwischen is des a scho ä Rämineszens
Er: Sooch ämool frau, heersd du des aa?
Sie: Iich heer nix.
Er: Na. Iich heers ganz genau. Wäi wenn mi anner rufn däd.
Sie: Du schbinnsd doch. Ich hobb ohrn wäi ä lux. Und wenn iich nix heer, dann is dou nix.
Er: Naa. Du hossd ned rechd. Es heerd si oo, als wenn mi anner rufn däd. Dou widder! Heersders ned? Du mousd des doch heern!
Sie: Heer aaf! Des is alles eibildung.- Hogg di hi, dring dei bier und gib ä rouh!
Er: Frau. Mich ruffd anner. Su ganz dief ruft mi anner. Iich soll higäih.
Sie: Du gäihsd nirgends hi. Iich konn mer scho dengn, woss des is. Heer läiber ned hi!
Er: Iich konn ned! Es werde immer lauder. Es is scho fassd, wäi wenn anner brülln däd. Des is wäi ä befehl.
Sie. Du sollsd ned hihärn. Bis edz hodder uns verschond, der ruf. Weil mir schdarg worn. Weil mir aff nix gehärd homm.
Er. Lou mir! I mou ford. Es is schdärger als wäi iich. Iich mou in di Gustavstrass!
Sie: Mou, gäih ned! Gäih ned. Dou, in der Gustavschdrass, wennsd dou ä bisserler zu laud bissd odder nachds aff der strass stäihsd, no schberrns di ei! Denk doch an miich! Denk an unsere kinner!
Er: Iich konn ned. Iich mou douhi. Iich mou in Gustavschdrass. Dou! Edz is widder ganz deidli. Es is wäi wenn än löwe brülln däd. Ich mou ford, aff der schdell.
Sie: Wenn du des machsd, dann loui mi scheidn. Edz konnsd ders raussoung: Iich odder di Gustavstrass.
Er: Ich konned. Es zäichd mi ford, mid aller gwald. Iich mou in löwn. Däi wardn dord aff miich. Sei mer ned bees, frau. Iich wers scho zwinger, die Gustravstrass und ihrn Löwn.
Sie: Mein godd. Dou gäihder hi, des bläide mannsbüld, des bläide. Sulang hommers gschaffd, und edz, edz hoddsnern baggd, di Gutsavstrass. Dou! Iich siechs scho. Dou, eds isser scho am Grüner Margd. Mei, wäi der sich schiggd. Dou, edz biichder scho ei an der Norma. Nu ä boor schridd. Mein Godd! Er is nei, er is nei! Er is in Gelbn Löwn nei!
Edz hülfd nurnu beedn.